E miz Here 1874 e oa anvet da gelenner er skolaj Itron-Varia Wir-Sikour, e Gwengamp, renet neuze gant an aotrou chaloni Cotentin. Betek diwezh ar bloavezh-skol 1879 e teskas ar galleg, al latin, an istor hag an niveroniezh da vugale vihan ar 7 klas. E deroù ar bloaz 1877 e oa krog da voullañ Emgann Kergidu, hag er bloaz 1878 ec’h embannas Toull al Lakez. Reiñ a reas dilez eus e garg a gelenner gant ehan-skol ar bloaz 1879. Mont a reas neuze da berson da Winevez betek e varv. Taget e voe gant ar c’hrign-bev, paket gantañ en e gouzoug, hervez ma konter, diwar e gorn-butun. Nouennet e voe gant an Aotrou Guen, kure Gwinevez d’ar mare-ze, ha, d’ar 5 a viz eost, er bloaz 1891 e varvas hag e voe beziet e bered Gwinevez, e-kichen e dadoù  kozh. Gant e bemp bloaz ha tri-ugent e oa eta pa yeas da anaon.